Is-saltna ta' Ġowas Seba' snin kellu Ġowas meta sar sultan, u dam erbgħin sena jsaltan f'Ġerusalemm, u ommu kien jisimha Sibja minn Birsaba. U Ġowas għamel is-sewwa f'għajnejn il-Mulej sakemm dam ħaj Ġeħojada, il-qassis. U Ġeħojada sablu żewġ nisa, u kellu subien u bniet. It-tiġdid tat-tempju Wara dan Ġowas ġieh f'moħħu li jirrestawra t-tempju tal-Mulej, u ġabar il-qassisin u l-Leviti u qalilhom: "Oħorġu fl-ibliet ta' Ġuda u iġbru l-flus mingħand Iżrael kollu biex insewwu t-tempju ta' Alla tagħkom minn sena għal sena, u qisu li tgħaġġlu f'din il-ħaġa." Imma l-Leviti ma għaġġlu xejn. Għalhekk is-sultan sejjaħ lil Ġeħojada, il-kap, u qallu: "Għaliex ma ħadtx ħsieb li l-Leviti jġibu minn Ġuda u minn Ġerusalemm it-taxxa ordnata minn Mosè, il-qaddej tal-Mulej, lill-ġemgħa ta' Iżrael għat-tinda tax-xhieda miktuba?" Għax Għatalija, il-mara l-ħażina, u wliedha għamlu l-ħsara fit-tempju ta' Alla, u saħansitra nqdew bl-offerti mqaddsa għas-servizz tal-Bagħlim. Imbagħad ordnalhom is-sultan u għamlu senduq u qegħduh barra ħdejn il-bieb tat-tempju. U għamlu sejħa f'Ġuda u f'Ġerusalemm biex iġibu lill-Mulej it-taxxa li Mosè, il-qaddej ta' Alla, kien ordna lil Iżrael fid-deżert. U ferħu l-prinċpijiet kollha u l-poplu kollu, u ġiebu l-flus u xeħtuhom fis-senduq sakemm imtela. Meta mbagħad kienu jieħdu s-senduq għand l-uffiċjali tas-sultan permezz tal-Leviti, u meta kienu jaraw li kien hemm ħafna flus, kien jiġi s-segretarju tas-sultan u l-ispettur tal-qassis kap, u jbattlu s-senduq u jerġgħu jqegħduh f'postu. U hekk kienu jagħmlu minn jum għal ieħor. U ġabru ħafna flus. U s-sultan u Ġeħojada tawhom lin-nies tas-sengħa li kellhom f'idejhom ix-xogħol tat-tempju tal-Mulej. U huma qabbdu bennejja u mastrudaxxi biex isewwu t-tempju tal-Mulej, u nies imħarrġa fix-xogħol tal-ħadid u l-bronż, biex isaħħu dar il-Mulej. U l-ħaddiema ħadmu, u x-xogħol tat-tiswija tala' f'idejhom, u waqqfu mill-ġdid it-tempju ta' Alla kif kellu jkun u ssudawh. U meta temmew ix-xogħol, ġiebu quddiem is-sultan u Ġeħojada l-flus li kien fadal, u bihom għamlu tagħmir għat-tempju tal-Mulej, tagħmir għas-servizz u għas-sagrifiċċji tal-ħruq, u bwieqi għall-inċens, u oġġetti oħra tad-deheb u l-fidda. U kienu joffru dejjem sagrifiċċji fit-tempju tal-Mulej, sakemm baqa' ħaj Ġeħojada. Ġeħojada xjieħ u mtela bl-għomor, u miet; kellu mija u tletin sena meta miet. U difnuh fil-belt ta' David mas-slaten, għax għamel is-sewwa f'Iżrael ma' Alla u t-tempju tiegħu. Meta miet Ġeħojada l-prinċpijiet ta' Ġuda marru jsellmu lis-sultan b'wiċċhom fl-art, u mbagħad is-sultan tahom widen. Huma ħallew it-tempju tal-Mulej, Alla ta' missirijiethom, u marru jaqdu x-xbihat tal-Asera u l-idoli. U l-korla tal-Mulej xegħlet kontra Ġuda u Ġerusalemm minħabba din il-ħtija tagħhom. Hu bagħat profeti biex ireġġgħuhom lura għand il-Mulej; dawn widdbuhom, iżda huma ma tawx widen. Imbagħad l-ispirtu ta' Alla mela ruħ Żakkarija, bin il-qassis Ġeħojada, u qam f'nofs il-poplu u kellimhom hekk: "Dan jgħid Alla: 'Għala qegħdin tiksru l-kmandamenti tal-Mulej? Għalhekk ma tistgħux issibu riżq. Intom tlaqtu lill-Mulej, u hu telaq lilkom.' " Iżda huma ftiehmu bejniethom, u bl-ordni tas-sultan ħaġġruh fil-bitħa tat-tempju tal-Mulej. Is-sultan Ġowas nesa l-ġid li Ġeħojada, missier Żakkarija, kien għamel miegħu, qatillu lil ibnu li, hu u jmut, qal: "Ħa jara l-Mulej, u jitlob il-kont hu." Il-mewt ta' Ġowas Ġara li f'għeluq is-sena, l-eżerċtu ta' Aram tala' għal Ġowas, daħlu f'Ġuda u f'Ġerusalemm, u qerdu mill-poplu l-prinċpijiet kollha tiegħu, u bagħtu l-priża tagħhom kollha lis-sultan f'Damasku. Għad li l-eżerċtu ta' Aram ġie bi ftit nies, il-Mulej telaq f'idejhom l-eżerċtu kbir ħafna, għaliex kienu telqu l-Mulej, Alla ta' missirijiethom. B'hekk għamlu ħaqq minn Ġowas. U wara li telqu minn ħdejh u ħallewh midrub sewwa, il-qaddejja tiegħu għamlu konfoffa kontrih biex jitħallsu minnu talli kien xerred demm bin Ġeħojada, il-qassis; u qatluh f'soddtu u hekk miet. U difnuh fil-belt ta' David, imma mhux fl-oqbra tas-slaten. Dawk li kienu kkonfoffaw kontrih kienu: Żabad bin Simgħat, l-Għammonija; u Ġeħożabad bin Simrit, il-Mowabija. Dwar uliedu, l-orakli kontra tiegħu u t-tiġdid tat-tempju ta' Alla, kollox hu miktub fit-tagħlim tal-Ktieb tas-Slaten. U Amasija, ibnu, beda jsaltan floku.